Əgər desert tipli məhsul istehsalı (gilələrin böyük ölçüdə olması) nəzərdə tutulursa onda ötən ilki budaqlar da iki tumurcuğa qədər gödəldilir. Lakin daha çox məhsul istehsalı planlaşdırlırsa onda həmin hissələr budanılmır.

Ümumiyyətlə vegetasiya dövründə quru, xəstə və sıxlıq yaradan budaqların hamısı kəsilib sahədən çıxarılır. Əgər kol yaşlanıbsa və az məhsul verirsə onda bir neçə ədəd sağlam cavan zoğlar saxlanılır, bütün yaşlı gövdələr kəsilib atılır.

Şəkil 5.20. Şpalerdə formalaşdırılmış firəng üzümü plantasiyası

Gübrələmə. Firəng üzmünün böyüməsində və yüksək məhsul verməsidə mineral və üzvi gübrələrlə qidalanma mühüm rol oynayır. Gübrələrin verilmə vaxtı və dozası haqqında aşağıda məlumat verilir:

- Yazda tumurcuqlar açılmamışdan əvvəl üzvi və mineral gübrələr – fosfor, kalium, azot və maqnezium verilir. Tumurcuqlar açılan dövrdə çürümüş peyin və kompost (10-12 kq/kol), yaxud da kül (300-500 q/kol) verilir. Yarpaqlar əmələ gələn dövrdə sidik cövhəri və nitrofoskla qidalanma aparılır və kollar möhkəm suvarılır.
- İkinci yemləmə çiçəkləmənin başlanğıcında aparılır. Bu vaxt bitkilərə kalium sulfat verilir. Eyni zamanda kollara bir qədər kül verilir.
- Növbəti qidalanma meyvəbağlama mərhələsində aparılır. Həmin dövrdə nitrofosk və yaxud məhlul şəkilində üzvi gübrələr verilir.
- Ümumiyyətlə yay dövründə iki dəfə çürümüş peyin, quş zılı ilə yemləmə aparılması firəng üzümü üçün çox səmərəlidir. Bu məqsədlə 100 l suya 5 kq peyin, nitrofosk əlavə edilir və 5 gün saxlanılır. Sonra hər kola 15 l hesabı ilə həmin məhluldan verilir.
- Firəng üzümü xlora həssas bitkilər qrupuna daxildir. Ona görə də tərkibində xlor olan silvinit, karnallit, kainit kimi kalium gübrələrindən istifadə olunması məqsədəuyğun deyil. Kalium gübrələri kimi kalsium sulfat, kalimaq, kalium karbonat (potaş) və kalimaqneziyadan istifadə olunması tövsiyə edilir. Günəbaxan bitkisinin gövdəsinin, alaq otlarının və müxtəlif ağac-kol bitkilərinin külündən istifadə edilməsi bitki üçün çox xeyirlidir.