Hər il erkən yazda sahəyə 45...60 kq/ha azot verilir. 3 ildə bir dəfə isə 30...40 t/ha peyin, 90 kq/ha fosfor və kalium verilir. Vegetasiya dövründə müntəzəm olaraq xəstəlik və zərərvericilərlə mübarizə aparılır.

Əkinin ikinci ilindən başlayaraq ildə iki dəfə - çiçəkləmə vaxtı və nəzarət kimi saxlanmış budaqlarda meyvələr tam yetişən dövrdə aprobasiya aparılır. Erkən yazda kollarda tumurcuq gənəsinin olub-olmaması yoxlanılır. Sort qarışığı yaradan, xəstə və zəif kollar dərhal sahədən çıxarılır və yandırılır.

Şəkil 3.22. Kökləndirilmək üçün əkilmiş
qarağat çilikləri

Qeyd etdiyimiz kimi qarağat bitkisi əsasən odunlaşmış çiliklə artırılır. Anaclıqdan tədarük edilmiş çiliklər meyvə tingliyinin nəzdində ayrıca sahədə kökləndirilir (Şəkil 3.22).

Çiliklər əkiləcək sahə 80...100 t/ha peyin və yaxud kompost verilməklə şumlanır. Anaclıq plantasiyaya uyğun norma ilə mineral gübrə verilir. Tədarük olunmuş çiliklər payızda və yaxud erkən yazda əkilə bilər. Lakin qırmızı qarağatın çilikləri payızda əkildikdə daha yüksək nəticə əldə olunur. Əkin vaxtı düzgün təyin edildikdə qışa qədər çiliklər 0,5...2,0 sm uzunluğunda kök əmələ gətirmiş olur.

Qırmızı qarağatın çiliklərinin əkin vaxtı 1...15 sentyabr, qara qarağatın çiliklərinin əkin vaxtı isə 25 sentyabra qədərdir.

Əgər anaclıqda tumurcuq gənəsi aşkar olunubsa onda çiliklər termik üsulla zərərsizləşdirilir. Bu məqsədlə çiliklər 12...13 dəqiqə müddətində 45 0C istiliyində suda saxlanılır. Sonra onlar çıxarılaraq 5 dəqiqə müddətində soyuq suda saxlanılır.

Əkindən qabaq sahə frezerlə hamarlanır. Əkin zamanı cərgəarası 70 sm, cərgədə çilikarası isə 10 sm verilir. Belə əkin sxemində hektarda 125...143 min ədəd çilik əkmək olur. Əkinin düzgün xətt üzrə aparılması məqsədilə sahəyə ip çəkilir. Çiliklərin 2/3 hissəsi torpağa basdırılır. Payız əkinində çiliklərə qulluq uşləri yazda başlayır.

Şəkil 3.23. Vegetasiya dövründə çiliklərin
vəziyyəti

Vegetasiya dövründə dibdoldurma, cərgəarası torpağın yumşaldılması, xəstəlik və zərərvericilərlə kimyəvi mübarizə və d. qulluq işləri aparılır. Əkindən qabaq sahəyə gübrələrin verilməsi tinglərin normal böyüməsini təmin edir. Yemləmə şəkilində hektara 1,5...2,0 sent ammonium şorası verilir.

Yüksək aqrotexnoloji qulluq şəraitində qara qarağat bitkisində əkinin birinci ilində, qırmızı qarağatda isə əkinin ikinci ilində I çeşidə daxil olan yüksək keyfiyyətli əkin materialı əldə olunur (Şəkil 3.23).