Vegetasiya dövründə firəng üzmündə iki dəfə yarpaq tökülməsi müşahidə olunur: yazda və yayda.

Yazda yarpaqların tökülməsi iki əsas səbəbdən baş verir. Birinci səbəb gündəlik temperaturun kəskin yüksəlməsi (+30 0C-dən yuxarı) və havada nisbi nəmliyin aşağı düşməsidir. İkinci səbəb unlu şeh və yarpaqlarda ağ ləkəlik – septorioz xəstəlikləridir. Lakin qeyd olunan xəstəliklərə davamlı olan sortlarda adətən əlverişsiz temperatur şəraitində yarpaqlar tökülmür. Yarpaqların yazda tökülməsi halı generativ tumurcuqların differensiasiyasına və məhsuldarlığa pis təsir göstərir.

Yarpaqların yayda tökülməsi hadisəsi adətən avqust ayında baş verir. Bu isə payız xəzanının tez başlaması ilə əlaqədardır. Burada da temperatur amili əsas rol oynayır. Belə ki, yüksək temperatur şəraitində bitkilər vegetasiyaya daha tez başladığından yarpaqlarda xəzan prosesi də tez baş verir. Bu zaman əvvəlcə gövdənin əsasına yaxın hissədə yerləşən yarpaqlarda saralma və tökülmə baş verir. Sonra isə orta hissədə yerləşən yarpaqlar saralıb tökülür. Zoğların təpəsinə yaxın hissədə yerləşən yarpaqlar isə uzun müddət yaşıl rəngdə qalır.

Firəng üzümü bitkisinin budanılması. Budama zamanı kolun mərkəzi hissəsinin açıq saxlanması daha məqsədəuyğundur. Bu zaman:

- müəyyən məqsədlərlə çiləmə aparılması asanlaşır;
- zoğ və meyvələr daha yaxşı yetişir;
- bitki daxilində havalanma şəraiti yaxşılaşır;
- unlu şeh xəstəliyi ilə yoluxma təhlükəsi aradan qalxır;
- məhsul yığımı asanlaşır.

Birillik kolların budanılması. Birillik kolda bütün skelet budaqlar uzunluqlarının yarısına qədər gödəldilir. Bu zaman dik duran gövdələr kənara baxan tumurcuğa, əyilmiş gövdələr isə daxilə baxan tumurcuğa kəsilir.

İkiillik kolların budanılması. İkiillik kolda mərkəzi gövdə yarısına qədər gödəldilir. Əlavə skelet budaqlar formalaşdırmaq məqsədilə sağlam zoğlar seçilir və onlar da yarıya qədər gödəldilir. Kökdən çıxan və gövdənin əsasına yaxında yerləşən bütün zoğlar kəsilib sahədən çıxarılır.

Üçillik kolların budanılması. Düzgün formalaşdırılmış üçillik kol 6-8 ədəd gövdədən ibarət olur. Şpalerdə becərmə zamanı gövdələrin sayı bir qədər az olur (Şəkil 5.20). Üçüncü yaşdan kol artıq məhsul verməyə başlayır. Həmin dövrdə sıxlıq yaradan budaqlar kəsilir, saxlanılan budaqlar isə 5 sm-ə qədər gödəldilir.

Növbəti budamalar. Hər yay iyunun axırından iyulun əvvəllərinə qədər həmin ildə əmələ gələn zoğlar 5 yarpağa qədər gödəldilir. Bu zaman kolda seyrəklik olur. Eyni zamanda əsasən zoğların uc hissəsi unlu şeh və mənənə ilə yoluxduğundan, həmin hissələrin vaxtında sahədən kənarlaşdırmağa imkan verir. Budamanın erkən aparılması məqsədəuyğun deyil. Çünki bu bitkidə ikinci boya səbəb olur. Mərkəzi gövdədə unlu şeh müşahidə olunduğu halda o, gödəldilir.