Firəng üzümünün suvarılması. Firəng üzümü rütubətə tələbkar bitkidir. Rütubət çatışmazlığından məhsuldarlıq kəskin aşağı düşür. Suvarma 5-6 sutkadan bir aparılır. Hər suvarmada bir kola orta hesabla 20-30 l su verilir. Müasir plantasiyalarda əsasən damcı ilə suvarma tətbiq olunur (Şəkil 5.21).

5.5. Kivi

Ümumi qulluq işləri. Quraq hava şəraitində yay ərzində yeni salınmış plantasiyada torpaq mulça altında saxlanılır. Mulça altında torpaq yumşaq və rütubətli qaldığından kivi bitkisinin kökləri normal böyüyüb inkişaf edir. Havada nisbi nəmlik az olduqda səhər və axşamlar yarpaqlara su ilə çiləmə aparılır. Xüsusilə ömrünün ilk iki ilində bitkilər isti yay günlərində tor örtüklərlə Günəş şüalarının yandırıcı təsirindən qorunmalıdır. Kivi bitkisi saçaqlı kök sistemi yaradır və köklərin əsas kütləsi 30 sm-ə qədər dərinlikdə yerləşir. Bu səbəbdən də gövdəətrafı torpağı yumşaldarkən bir qədər ehtiyatlı olmaq lazımdır, köklər zədə almasın. Xüsusilə cərgəboyu torpaq yumşaq və alaq otlarından təmiz halda saxlanmalıdır (Şəkil 5.22).

Şəkil 5.21. Firəng üzümü plantasiyasının
damcı ilə suvarılması

Şəkil 5.22. Kivi plantasiyası

Kivi bitkisinin budanılması. Kivi bitkisinin budanılması zamanı aşağıdakı məsələlərə diqqət yetirilməlidir:

- Budama payızda yarpaqlar tam töküldükdən sonra aparılmalıdır. Kivinin yazda budanılması məqsədəuyğun deyil. Çünki həmin dövrdə budama aparıldıqda bitkidə kütləvi surətdə şirə axını baş verir ki, bu da nəticədə bitkinin məhvinə səbəb ola bilər. Hətta yayın sonunda zoğların gödəldilməsi aparıla bilməz. Çünki həmin dövrdə zoğlarda baş verən zədələnmələr cavan hissələrdə olan tumurcuqların oyanmasına səbəb olur.
- İlk növbədə quru, qurumağa başlayan, nazik, sıxlıq yaradan, zəif zoğlar kəsilməlidir. Qış dövründə zədə almış keçən ilki zoğların uc hissəsi sağlam yerə qədər kəsilir.
- Əkinin ilk ilində yerüstü hissə 2, yaxud 3 tumurcuğa qədər gödəldilir. İkinci ildə əmələ gəlmiş zoğlardan 2-3 ədəd dikinə böyüyənləri seçilib saxlanılır. Qalanları isə torpaq səthindən kəsilib atılır. Yarpaqlar tam töküldükdən sonra zoğların, yetişmiş oduncağa qədər olan uc hissəsi kəsilib atılır.
- Üçüncü ildə saxlanılmış əsas budaqlardan yan zoğlar əmələ gəlir. Yayda onlardan daha sağlam və güclü olanları üfqi vəziyyətdə şpalerə bağlanır.