Bu müddətdə əkilmiş bitki mühit şəraitinə daha yaxşı uyğunlaşır. Hətta əlverişli hava şəraitində qışa qədər yeni köklər də əmələ gətirə bilir. Bu isə bitkilərin növbəti ildə vegetasiyaya normal başlaması, əkilən bitkilərin torpaqda 100 % tutması, onların daha yaxşı böyüyüb inkişaf etməsi üçün əsaslı zəmin yaradır. Əgər əkin vaxtı torpaqda nəmlik çatışmırsa onda əkindən dərhal sonra bitkilər suvarılmalıdır.

Bir qayda olaraq bitkilərin yazda əkilməsi aşağı nəticə verir. Belə ki, yaz əkinlərində bitkilərin tutma faizi aşağı olduğundan əkinin təkrar aparılması lazım gəlir. Eyni zamanda kollar zəif böyüdüyündən onlar gec məhsula düşür. Ona görə də firəng üzümü üçün yaz əkinləri əlverişli deyil.

Əkin materialı. Plantasiyaların salınması üçün əkin materialının sort tərkibi 100 % təmiz və sağlam olmalıdır. Əkin materialı bir, iki və yaxud üç ədəd zoğa və yaxşı inkişaf etmiş kök sisteminə malik olmalıdır (Şəkil 4.30).

Şəkil 4.30. Firəng üzümünün əkin materialı

Bitkilərin sahədə yerləşdirilməsi. Plantasiyalarda sortların yerləşdirilməsi sxemi əsas məsələlərdən biridir. Firəng üzümü praktiki olaraq yüksək özübarlı bitkidir. Ona görə də sərnələrin təşkilində bir sortdan istifadə olunur.

Əkin sxemi plantasiyalara qulluq üsulundan, sortların böyümə gücündən, torpağın keyfiyyət göstəricilərindən, torpağın mexanizmlərlə becərilmə səviyyəsindən, məhsulun yığım texnikasından asılı olaraq müəyyənləşdirilir.

Məhsul yığımı mexanikləşdirilən plantasiyalarda kollar sahədə sərbəst yerləşdirilərək onlar 3,5-4,0 x 0,5-0,7 m qida sahəsi verilir (Şəkil 4.31). Münbit torpaqlarda güclü boya malik sortlar seyrək əkin sxemində əkilir. Bir qədər zəif boya malik sortlar qeyri-münbit torpaq şəraitində bitkiarası məsafə 0,4 m verilməklə əkilir (Şəkil 4.32). Sıx əkinlərdə budaqlar cərgəarasına yönəldilir. Bu halda budaqların silkələnməsi ilə məhsul yığımının aparılması prosesi asan olur. Cərgəarası məsafə məhsulyığan kombaynın tipindən asılı olaraq müəyyən edilir. Cərgələrin şimaldan cənuba doğru istiqamətləndirilməsi daha məqsədəyğundur. Belə olduqda bitkilər vegetasiya dövründə işıqla daha yaxşı təmin olunur. Bu halda həmçinin bitkilər hakim qərb və şərq küləklərindən daha yaxşı mühafizə olunur.