Öyrənmə elementi vacibliyi haqqında məlumat:

Məlum olduğu kimi bitkilərin çoxaldılması üsullarının düzgün müəyyənləşdirilməsi təsərrüfat nöqteyi-nəzərdən olduqca əhəmiyyətlidir. I öyrənmə elementində qeyd olunduğu kimi giləmeyvə bitkiləri təbii böyümə xaratkerinə müxtəlif qruplara daxil olduğundan onların çoxaldılması üsulları da fərqlidir. Hər giləmeyvə bitkisinin bioloji xüsusiyyətinə uyğun olaraq düzgün çoxaldılma üsulunun müəyyənləşdirilməsi vacib məsələlərdəndir. Çünki düzgün təyin edilmiş çoxaldılma üsulu əsasında təsərrüfatlar üçün sağlam əkin materialı əldə olunur.

Ümumilikdə giləmeyvə bitkiləri də iki üsulla - generativ və vegetativ üsulla çoxaldılır. Bu öyrənmə elementində generativ və vegetativ üsulla əldə edilmiş bitkilərin bioloji və təsərrüfat xüsusiyyətləri haqqında daha geniş biliklər əldə edəcəksiniz. Əldə olunmuş biliklər əsasında giləmeyvə bitkilərinin daha düzgün çoxaldılması üsullarını müəyyənləşdirəcəksiniz.

Generativ üsulla çoxaltmaya cinsiyyətli çoxaltma, toxumla çoxaltma, habelə digen çoxaltma da deyilir. Giləmeyvə bitkilərinin təbii şəraitdə toxumla çoxalması geniş yayılmışdır. Giləmeyvə bitkilərinin əksər cinsləri heteroziqotdur. Heteroziqot orqanizm isə ana bitkinin irsi xüsusiyyətlərini daşımır. Yəni heteroziqot toxumdan əmələ gəlmiş bitkilər, haçalanma, parçalanma qanunu əsasında ana bitkinin dəyərli bioloji xüsusiyyətlərini və qiymətli təsərrüfat nişanələrini əsasən itirirlər.

Vegetativ çoxaltmaya monogen çoxaltma da deyilir. Burada əmələ gəlmiş yeni orqanizm ana bitkinin bütün xüsusiyyətlərini qoruyub saxlayır və özündə daşıyır. Ona görə də giləmeyvə bitkilərinin çoxaldılmasında vegetativ artırma üsullarından geniş istifadə edilir.

Beləliklə bu elementin sonunda siz növbəti məsələləri öyrənəcəksiniz:

- giləmeyvə bitkilərinin generativ (toxumla) çoxaldılmasının əsas xüsusiyyətlərini, onun müsbət və mənfi cəhətlərini öyrənəcəksiniz, toxumla çoxaldılaraq əkin materialı əldə olunan giləmeyvə bitkilərini müəyyənləşdirəcəksiniz;
- toxumla artırma prosesi ilə bağlı yerinə yetirilən bütün əməliyyatları ardıcıllıqla mənimsəyəcəksiniz;
- giləmeyvə bitkilərinin vegetativ artırılmasının məqsədi, vegetativ artırılma üsullarının müsbət və mənfi cəhətləri haqqında biliklər əldə edəcəksiniz;
- giləmeyvə bitkilərinin vegetativ artırılma üsulları haqqında məlumatlar əldə edəcəksiniz;
- ixtisaslaşmış orqanla - bığcıqla artırmanın yerinə yetirilməsi texnologiyası haqqında geniş məlumat əldə edəcəksiniz və bu istiqamətdə praktiki vərdişlər qazanacaqsınız ;
- çiliklə artırıla bilən giləmeyvə bitkilərini müəyyənləşdirəcək, çiliklə artırılma üsulunun yerinə yetirilmə mexanizmini mənimsəyəcəksiniz;
- basmalarla artırma üsulllarının növləri, onların müsbət və mənfi cəhətləri haqqında məlumatlar əldə edərək yerinə yetirilmə qaydasını öyrənəcəksiniz;
- kolların bölünməsi ilə artırma prosesini mənimsəyəcəksiniz;
- kök pöhrələri ilə artırma üsulunun yerinə yetirilmə qaydasını öyrənəcəksiniz.