Qarağat və firəng üzümü. Yığılmış meyvələr təzə halda istifadə üçün 8 kq-a qədər, emal üçün isə 20 kq-a qədər həcmi olan səbətlərə və ya qutulara yığılır. Qabqarılmış meyvələr dərhal istifadə edilmirsə, onlar soyuq yerdə və ya soyuducularda (0°) saxlanır.

Kivi. Kivinin yığılmış meyvələr dərhal 0,5 °C temperatura qədər soyudulur və +1…+2 °C temperaturu olan soyuducularda 90-95 % nisbi rütubətlikdə və 3 % CO2, 3 % O2, 0,05 mln–1-dən çox olmayan etilen mühiti şəraitində saxlanılır.

7.3. Məhsul satışının təşkili

Bildiyimiz kimi marketinq - cəmiyyətin təlabatlarını ödəmək vasitəsi ilə mənfəət qazanmaq üçün istehsal və satış (mübadilə) prosesinin kompleks təşkilidir. Başqa sözlə desək marketinq müəssisənin daxili mühitinin bazar təlabatlarına uyğunlaşdırılması prosesidir. Bu baxımdan giləmeyvə bitkilərinin satışının səmərəli təşkilinin özünəməxsus xüsusiyyətləri var. Giləmeyvələr həm təzə halda, həm də emal olunmuş şəkildə əhali tərəfindən geniş istifadə edilir. Lakin digər meyvə bitkiləri ilə müqayisədə giləmeyvələr saxlanmaya və nəqliyyata olduqca davamsızdırlar. Ona görə də bu meyvələrin satışı qısa müddətdə ya birbaşa təsərrüfatda, yaxud təsərrüfata yaxın bazarlarda həyata keçirilir.

Giləmeyvə bitkiləri tez хarab olduğundan onların satışında birbaşa satış və ya pərakəndə ticarət müəssisələrilə satış formasından istifadə edilməsi daha əlverişlidir. Təsərrüfatın хüsusiyyətlərindən satış kanallarının seçilməsinə təsir edən ən mühüm amil onun maliyyə vəziyyətidir. Belə ki, məhsulların satışının həyata keçirilməsi istehsalçı müəssisələrdən bu sahəyə əlavə vəsait qoyuluşunu tələb edir. Yalnız böyük məbləğdə sərbəst maliyyə vəsaitlərinə malik olan iri müəssisələr bu işi öz üzərinə götürmək iqtidarındadır. Kifayət qədər maliyyə vəsaitlərinə malik olmayan kiçik müəssisələr üçün vasitəçilərlə satış daha əlverişlidir. Çünki, bu halda, onlar satış sahəsinə əlavə kapital yönəltmirlər və satışla əlaqədar olan хərclərin ödənilməsini vasitəçilər öz üzərlərinə götürürlər. Birbaşa satışda məhsullar istehsalçıdan birbaşa istehlakçıya çatdırıldığından aralıq məntəqələrdə yükləmə və boşaltma əməliyyatları yerinə yetirilmir. Buna görə də nəqliyyat хərclərinin həcmi yalnız məhsulların daşınmasına görə daşınma tariflərinə uyğun olaraq nəqliyyat təşkilatına ödənilən хərclərdən ibarət olur.