Anaclıq plantasiyada xəstəlik və zərərvericilərlə müntəzəm olaraq mübarizə tədbirləri aparımalıdır (Şəkil 3.7).

Bığcıq üzərində ana bitkiyə yaxında yerləşən buğum qida maddələri ilə daha yaxşı təmin olunduğundan ondan əmələ gəlmiş şitil gümrah və yüksək keyfiyyətli olur. Odur ki, çiyələklik yaratmaq üçün birinci növbədə belə zəngin əkin materialından istifadə edilir. Ana bitkidən uzaqda yerləşən şitilləri isə ayrıca sahədə əkilib normal vəziyyətə gətirildikdən sonra çiyələklik sahəsi yaratmaq üçün istifadə olunur (Şəkil 3.8).

Çiyələk anaclığında növbəli əkin dövriyyəsinin tərtibi. Çiyələk bitkisinin əkin materialı istehsal olunan ərazidə növbəli əkin dövriyyəsi yerli torpaq-iqlim şəraitinə uyğun aparılmalıdır. Adətən 5...7 tarlalı növbəli əkin dövriyyəsi tətbiq edilir. Nümunə olaraq ikiilik istismar müddətinə malik 5 tarlalı növbəli əkin dövriyyəsi Cədvəl 3.1-də verilir.

Şəkil 3.7. Xəstəlik və zərərvericilərlə mübarizə məqsədilə çiləmələrin aparılması

Şəkil 3.8. Ana bitkidən uzaqda yerləşən şitillərin yenidən ayrıca sahədə əkilməsi prosesi

İllər | Tarlalar
I | II | III | IV | V
2018 | dənli-taxıl bitkiləri | yazlıq dənli bitkilər | sideral yaxud qara herik + erkən payız əkini | anaclıq I il istifadə | anaclıq II il istifadə
2019 | yazlıq dənli bitkilər | sideral yaxud qara herik + erkən payız əkini | anaclıq I il istifadə | anaclıq II il istifadə | dənli-taxıl bitkiləri
2020 | sideral yaxud qara herik + erkən payız əkini | anaclıq I il istifadə | anaclıq II il istifadə | dənli-taxıl bitkiləri | yazlıq dənli bitkilər
2021 | anaclıq I il istifadə | anaclıq II il istifadə | dənli-taxıl bitkiləri | yazlıq dənli bitkilər | sideral yaxud qara herik + erkən payız əkini

Cədvəl 3.1. Çiyələk tingliyində növbəli əkin dövriyyəsi

Çiyələk şitillərinin çıxarılması, çeşidlənməsi və saxlanması. Əkin materialı ildə iki dəfə tədarük edilir (Şəkil 3.9).

Şəkil 3.9. İri plantasiyalarda şitillərin çıxarılmasının mexanikləşdirilməsi